### NN 41/2017 (27.4.2017.), Naredba o izmjenama i dopuni Naredbe o mjerama zaštite životinja od zaraznih i nametničkih bolesti i njihovom financiranju u 2017. godini

MINISTARSTVO POLJOPRIVREDE

892

Na temelju članka 17. stavka 1. Zakona o veterinarstvu (»Narodne novine«, br. 82/13 i 148/13) ministar poljoprivrede donosi

NAREDBU

O IZMJENAMA I DOPUNI NAREDBE O MJERAMA ZAŠTITE ŽIVOTINJA OD ZARAZNIH I NAMETNIČKIH BOLESTI I NJIHOVOM FINANCIRANJU U 2017. GODINI

Članak 1.

U Naredbi o mjerama zaštite životinja od zaraznih i nametničkih bolesti i njihovom financiranju u 2017. godini (»Narodne novine«, br. 5/17) u dijelu II. točka 4. mijenja se i glasi:

»4. Bolest kvrgave kože

(1) Sva goveda na području Republike Hrvatske moraju biti cijepljena protiv bolesti kvrgave kože, prema uputi proizvođača cjepiva, u razdoblju od 1. svibnja do 31. srpnja 2017. godine.

(2) Iznimno od stavka 1. ove točke, rasplodni bikovi u odobrenim centrima za umjetno osjemenjivanje izuzimaju se od obveze cijepljenje.

(3) U slučaju potvrđenog slučaja bolesti kvrgave kože na području Republike Hrvatske, rasplodni bikovi iz stavka 2. ove točke moraju se cijepiti bez odlaganja.

(4) Prinovljena telad koja potječe od majki koje su cijepljene 28 i više dana prije teljenja, smatra se imunima do dobi od 4 mjeseca, nakon koje dobi se mora cijepiti. Telad koja potječe od majki koje su cijepljene manje od 28 dana prije teljenja, mora biti cijepljena u starosti od 15 do 21 dana nakon teljenja. Cijepljena telad može se stavljati u promet ako je od cijepljenja prošlo najmanje 28 dana.

(5) Sva goveda koja se dopreme iz drugih država članica Europske unije, odnosno uvezu iz trećih zemalja, a nisu cijepljena u razdoblju iz stavka 1. ove točke, moraju biti cijepljena u roku od 15 do 60 dana od dana ulaska u Republiku Hrvatsku, ovisno o mogućnostima cijepljenja s obzirom na opće zdravstveno stanje.

(6) Cijepljenje goveda iz stavka 1. ove točke može se provesti samo ako je prošlo najmanje 30 dana od cijepljenja goveda protiv bolesti plavog jezika.

(7) Troškovi provođenja mjera iz stavaka 1. i 3. ove točke te cjepivo iz stavka 5. ove točke podmiruju se iz državnog proračuna, a troškove usluge cijepljenja iz stavka 5. ove točke snosi posjednik životinja.«.

Točka 5. mijenja se i glasi:

»5. Bolest plavog jezika

(1) Goveda, ovce i koze stariji od tri mjeseca moraju biti cijepljeni protiv bolesti plavog jezika na čitavom području Republike Hrvatske.

(2) Iznimno od stavka 1. ove točke, rasplodni bikovi u odobrenim centrima za umjetno osjemenjivanje izuzimaju se od obveze cijepljenja.

(3) Cijepljenje životinja iz stavka 1. ove točke mora biti provedeno u razdoblju od 1. ožujka do 15. svibnja 2017. godine.

(4) Cijepljenje se mora provesti sukladno uputi proizvođača, na način da:

a) sve životinje koje su jednokratno ili dvokratno cijepljene u 2016. godini, moraju u 2017. godini biti cijepljene jedanput

b) sve životinje koje se u 2017. godini cijepe prvi put, moraju biti dvokratno cijepljenje, pri čemu docjepljivanje mora biti provedeno u roku sukladno uputi proizvođača.

(5) Troškovi provođenja mjera iz stavka 3. ove točke podmiruju se iz državnog proračuna. U slučajevima kada se cijepljenje iz stavka 1. ove točke provodi izvan vremenskog razdoblja određenog u stavku 3. ove točke, cjepivo se podmiruje iz državnog proračuna, a trošak usluge cijepljenja snosi posjednik životinja.«.

Članak 2.

U dijelu III. točki 1. podtočki 1.1. stavak 1. mijenja se i glasi:

»(1) Na svim pčelinjacima u krugu polumjera 3 km od mjesta izbijanja američke gnjiloće u 2016. godini, tijekom travnja i svibnja 2017. godine, ovlašteni veterinar mora klinički pregledati sve pčelinje zajednice.«.

Točka 9. podtočka 9.1. stavak 3. mijenja se i glasi:

»(3) Za premještanje goveda između službeno slobodnih stada unutar Republike Hrvatske nije potrebno provoditi tuberkulinizaciju prije prometa, pod uvjetom da goveda tijekom prijevoza ne dolaze u kontakt s govedima nižeg zdravstvenog statusa. Goveda namijenjena za uzgoj i proizvodnju, porijeklom iz država članica Europske unije koje nisu države službeno slobodne od tuberkuloze goveda, potrebno je tuberkulinizirati po prispijeću u Republiku Hrvatsku ukoliko su prilikom otpreme iz države porijekla bili mlađi od 6 tjedana. Tuberkulinizaciju je potrebno provesti kada goveda navrše 6 tjedana, najkasnije u roku 7 dana.«.

Stavak 8. mijenja se i glasi:

»(8) Troškovi provođenja mjera iz stavaka 1. i 7. ove podtočke podmiruju se iz državnog proračuna, a troškove iz stavka 3. ove podtočke podmiruje posjednik životinja.«.

Točka 14. mijenja se i glasi:

»14. Bolest kvrgave kože (BKK)

(1) Radi otkrivanja prisutnosti virusa uzročnika bolesti kvrgave kože određuje se provedba Programa nadziranja bolesti kvrgave kože u Republici Hrvatskoj u 2017. godini (klasa: 322-02/17-01/47, urbroj: 525-10/1288-17-1).

(2) Radi otkrivanja bolesti kvrgave kože u goveda, u svim slučajevima kada klinički znakovi upućuju na sumnju na bolest BKK, obvezno je njezino isključivanje, osim u slučaju kada su isti posljedica cijepnih reakcija.

(3) Troškovi provođenja mjera iz ove točke podmiruju se iz državnog proračuna.«.

Točka 19. stavci 1. i 2. mijenjaju se i glase:

»(1) Na grebež moraju biti pretražene:

(a) sve ovce i koze starije od 18 mjeseci koje su pokazivale kliničke znakove bolesti uključujući i poremećaje središnjeg živčanog sustava

(b) uginule ovce i koze starije od 18 mjeseci, sukladno Programu nadziranja ovaca i koza na grebež ovaca u Republici Hrvatskoj u 2017. godini (klasa: 322-02/16-01/197, urbroj: 525-10/0595-17-1).

(2) Gospodarstvo s ovcama i kozama može ostvariti status gospodarstva sa zanemarivim/kontroliranim rizikom u odnosu na klasični grebež ovaca ukoliko je ispunilo uvjete u skladu s Programom o dodjeljivanju statusa gospodarstva u odnosu na klasični grebež ovaca u Republici Hrvatskoj (klasa: 322-02/17-01/46, urbroj: 525-10/0595-17-1).«.

Članak 3.

U dijelu VI. iza točke 2. dodaje se točka 3. koji glasi:

»3. Fascioloidoza

(1) Radi utvrđivanja proširenosti i suzbijanja fascioloidoze određuje se provedba Programa kontrole fascioloidoze u populaciji jelena običnog i srne obične na područjima visokog rizika u 2017. godini (klasa: 322-02/17-01/43, urbroj: 525-10/0264-17-1)«.

(2) Troškovi provođenja mjera iz ove točke podmiruju se iz državnog proračuna.«.

Članak 4.

U dijelu IX. točka 11. se briše.

Dosadašnje točke 12. do 14. postaju točke 11. do 13.

Članak 5.

Ova Naredba stupa na snagu osmoga dana od dana objave u »Narodnim novinama«.

Klasa: 322-01/17-01/431

Urbroj: 525-10/0264-17-1

Zagreb, 10. travnja 2017.

Ministar poljoprivrede
 Tomislav Tolušić, dipl. iur., v. r.